"ร้านครัวพรละมัย" เป็นร้านอาหารสูตรกระทะร้อนของคุณพรละมัย ที่เปิดขายที่ซอยแปลงนาม ย่านเยาวราช มากว่า 20 ปีแล้ว สูตรเด็ดของอาหารที่นี่คือการใช้วัตถุดิบสดใหม่ ผัดแบบจานต่อจานแล้วเทลงกระทะร้อน เรียกได้ว่าลูกค้าจะได้กินอาหารสดใหม่และร้อนตลอดเวลา ร้านจะเปิดตั้งแต่ 6 โมงเย็น ถึงตีสองของทุกวัน แต่บางวันก็ขายหมดก่อนเวลา ร้านจะหยุดวันจันทร์ 1 วัน ถ้าให้ดีเราว่ามาตั้งแต่หกโมงเย็นไปเลย มาเริ่มสั่งออเดอร์ไว้ก่อนเลยค่ะ ถ้ามาช้าจะรอคิวนานนิดนึงเพราะเค้าผัดกันจานต่อจาน แต่ก็มีมือผัดหลายกระทะอยู่ค่ะ ยิ่งถ้าช่วง 1-2 ทุ่ม ต้องรอคิวโต๊ะกันเลยทีเดียว แม้ว่าทางร้านจะกางโต๊ะเพิ่มเรื่อย ๆ ก็ยังไม่เพียงพอกับลูกค้าที่หนาแน่น ทั้งลูกค้าประจำ และลูกค้าขาจรที่ได้ยินความอร่อยแบบปากต่อปาก

ร้านอาหารจะขายอยู่ในซอยแปลงนาม เยื้องมาทางฝั่งถนนเยาวราช หรือถ้าเข้าจากเส้นถนนเจริญกรุงก็ทะลุถึงกันได้ค่ะ เมนูเด็ดของที่นี่มีประมาณ 20 กว่าเมนู ทั้งราดหน้าทะเลภูเขาไฟ ออส่วน หอยทอด สุกี้กระทะร้อน ข้าวผัด ข้าวกระเพรา เซี่ยงไฮ้ขี้เมา ทาโร่ขี้เมา กุ้งอบวุ้นเส้น หมี่ผัดกระเฉด ต้มยำกุ้ง

ระหว่างรออาหารจะมีร้านน้ำส้มคั้นสด และน้ำส้มเช้ง ร้านข้าง ๆ มาคอยรับออเดอร์และเสิร์ฟให้บริการ มี 3 ขนาด เล็ก กลาง ใหญ่ (65, 130, 190 บาท) ราคาถือว่าสูงแต่ถ้าลองชิมดูจะรู้ว่าเป็นน้ำส้มคั้น น้ำส้มเช้งสด 100% ไม่ผสมเลย ส่วนตัวเราว่าแพงแต่คุ้มนะคะ ได้กินของสด ๆ ไม่เจือปนน้ำตาลเลยค่ะ

สำหรับอาหารเลือกสั่งหอยทอด (70 บาท) แป้งหอยทอดทอดมาได้หอม กรอบ ร้อน อร่อย ๆ มาก ๆ ใส่หอยแมลงภู่ประมาณ 5-6 ตัว ใครอยากลองหอยนางรมสั่งเป็นออส่วนก็มีเหมือนกันค่ะ แต่ราคาจะเพิ่มมานิดนึง (100 บาท)

ก๋วยเตี๋ยวคั่วไก่ (50 บาท) เส้นใหญ่เป็นแบบผสมมากับไข่ แล้วอบมาจนกรอบค่ะ เนื้อไก่ส่วนอกไม่มีหนังและกระดูกผสมมาเลย ให้ปริมาณเยอะดี โดยรวมใช้ได้ค่ะ แต่เราว่าหอยทอดเด็ดกว่าค่ะ

สุกี้แห้งไก่ (50 บาท) สุกี้ผัดมาแบบหอม ๆ ลงในกระทะร้อน เน้นหนักไปทางวุ้นเส้นเพิ่มความอิ่ม มีผักบุ้งและผัดกากขาวสดกรอบผัดมาหอม ๆ เนื้อไก่ให้มาแบบไม่หวงเครื่อง น้ำจิ้มสุกี้สูตรเด็ดของทางร้านเพิ่มรสชาติดีค่ะ

เป็นอีกร้านที่น่าลองค่ะ ราคาเป็นมิตรภาพดี แต่บรรยากาศกินในซอยแบบข้างทางอาจจะร้อนหรือเสี่ยงต่อฝนตกสักนิดค่ะ อ้อ เผื่อเวลาสำหรับรออาหารจะดีมากค่ะ ถ้าหิวโซมาไม่แนะนำค่ะ นอกจากจะหาของกินรองท้องร้านข้าง ๆ มาประวิงเวลาก็จะดีค่ะ